मार्केट में सलमान खान जैसे लव गुरु सिखा रहे इश्क, प्यार की पाठशाला से मिलेगा जीवनसाथी
Top 4 Love Gurus in India Offering Dating Coaching Courses Without Notes and Recording लाखों सिंगल लड़के-लड़कियों का सहारा बन रहे हैं लव गुरु और इनका नया नाम ‘डेटिंग कोच’ है। ये लव गुरु बकायदा इश्क की क्लास चलाते हैं और प्यार के फंडे समझाते हैं। कैसे लव गुरु की कुछ घंटों की क्लास व्यक्ति की पर्सनैलिटी बदल सकती है
साल 2007 में सलमान खान और गोविंदा की एक फिल्म आई थी, ‘पार्टनर’। मूवी में भास्कर बने गोविंदा को अपनी बॉस प्रिया यानी कटरीना कैफ से प्यार हो जाता है, लेकिन भास्कर को पता ही नहीं होता कि वह प्रिया को कैसे रिझाए, कैसे अपनी गर्लफ्रेंड बनाए। भास्कर इसके लिए अपने करीबी दोस्त और लव गुरु प्रेम यानी सलमान खान से मदद मांगता है, जो प्रिया को उसके करीब लाने में भास्कर की मदद करता है।
भास्कर की तरह ही बहुत से ऐसे लोग हैं, जिन्हें यही नहीं पता कि आखिर वे किसी लड़की से कैसे बात करें, कैसे उसकी तरफ दोस्ती का हाथ बढ़ाएं और कैसे प्यार का इजहार करें। कहने को यह ‘छोटी सी बात’ है, लेकिन इसी नाम की फिल्म में अशोक कुमार ने अनुभवी लव गुरु का रोल किया है, जो अमोल पालेकर को विद्या सिन्हा के करीब लाने में मदद करते हैं। गोविंदा और अमोल पालेकर की तरह ही एक रियल उदाहरण है शुभम का।
मल्टीनेशनल कंपनी में CEO शुभम (बदला नाम) नौकरी में इतने बिजी रहे कि कभी शादी या डेटिंग के लिए वक्त ही नहीं मिला। 49 साल की उम्र तक कोई गर्लफ्रेंड नहीं बनाई। डेटिंग का ख्याल आया तो वह समझ ही नहीं पा रहे थे कि लड़कियों से क्या बात करें, कैसे शुरुआत करें। फिर उन्होंने डेटिंग कोच की मदद ली। लड़कियों से दोस्ती करना और उन्हें डेटिंग के लिए मनाना सीखा। 1 साल में 18 लड़कियों संग डेटिंग की और फिर कहीं जाकर उनकी शादी हुई।
शुभम की तरह ही लाखों सिंगल लड़के-लड़कियों का सहारा बन रहे हैं लव गुरु और इनका नया नाम ‘डेटिंग कोच’ है। ये लव गुरु बकायदा इश्क की क्लास चलाते हैं और प्यार के फंडे समझाते हैं। इनकी कुछ घंटों की क्लास व्यक्ति की पर्सनैलिटी बदल सकती है। डेटिंग के लिए कोचिंग अब फिल्मी बात नहीं रही, यह असल जिंदगी की जरूरत बन चुकी है। इसकी वजह जानने के लिए हमने बात की देश के टॉप-4 लव गुरु से...
इन लव गुरुओं से प्यार के फंडे सीखने के लिए सिंगल लड़के-लड़कियां अच्छा खासा पैसा भी खर्च करते हैं
कोच सिखाते हैं डेटिंग करने का हुनर
गुरुग्राम में मोहब्बत के गुर सिखाने वाले आशीष सहगल बताते हैं कि सबसे पहले डेटिंग कोचिंग में यह सिखाया जाता है कि कैसे मनपसंद साथी खोजें। उसे कैसे अपनी तरफ आकर्षित करें, कैसे खुलकर अपने मन की बात कहें और समझाएं। ये कुछ-कुछ वैसा ही है जैसा कामदेव के बारे में कहा जाता है कि जब देवताओं को प्रणय निवेदन करना होता था तो कामदेव उनकी मदद को आगे आते थे।
आगे बढ़ने से पहले डेटिंग के लिए कोचिंग लेने पर अपनी राय भी साझा करते चलें... 
आखिर डेटिंग कोच की जरूरत क्यों पड़ती है?
बेंगलुरू में मैचमेकर और रिलेशनशिप कोच राधिका मोहता बताती हैं, ‘पेरेंट्स जो रिश्ते लाते हैं, वे यंगस्टर्स के मन को नहीं भाते। गली-मोहल्ले वाले दोस्तों से पहले जैसी दोस्ती रही नहीं। डेटिंग करने के तरीकों से वाकिफ नहीं और लड़की से लगता है डर कि कहीं गलत न समझ लिए जाएं। तब उन्हें लगता है कि जैसे टैक्स फाइलिंग के लिए CA की मदद ले सकते हैं, तो प्यार के नुस्खे सीखने में भी क्या हर्ज है। ऐसी सिचुएशन में युवा डेटिंग कोच की शरण में पनाह लेते हैं।’
पढ़ाई और करियर में बिजी होने वालों को लव लाइफ में मदद की दरकार
पुरुषों को कोचिंग देने वाले मुंबई के डेटिंग कोच प्रतीक जैन बताते हैं कि लव लाइफ में मदद की जरूरत अक्सर उन लोगों को होती है, जो ज्यादा इंट्रोवर्ट होते हैं और अपोजिट सेक्स से बात करने में झिझकते हैं। या जो सिर्फ पढ़ाई और करियर में ही बिजी रह गए। लड़कियों से बात करने की फुरसत नहीं मिली या हिम्मत नहीं हुई।
‘अपने टाइप’ का पार्टनर नहीं खोज पाते लड़के
डेटिंग एंड लाइफस्टाइल कंपनी 'द ब्रो थिंग' के फाउंडर अरुणव गुप्ता बताते हैं कि ज्यादातर लड़के कोच की मदद लेते हैं, ताकि कोई फुलप्रूफ तरीका खोज पाएं, जिससे उन्हें अपनी पसंद की लड़की मिल सके। उस लड़की को अपना बना पाएं, जिसे वे पसंद करते हैं।
पार्टनर की तलाश में लड़कियों को कैसी दिक्कतें
राधिका के मुताबिक लड़कियां अक्सर ‘डेटिंग फटीग’ की शिकायत करती हैं। यानी वो मिलती तो कई लोगों से हैं, लेकिन कोई मनमाफिक नहीं मिलता और इस तरह का मिलना-जुलना उन्हें थका देता है। उन्हें शादी के लिए पार्टनर चाहिए, लेकिन कोई अच्छा सिंगल लड़का नहीं मिल रहा। आसपास के अच्छे लड़कों की शादी हो चुकी है या फिर वे पहले से रिलेशनशिप में हैं।
लड़कों में कैसी क्वॉलिटीज होनी चाहिए, इसकी लंबी लिस्ट है। इसलिए मन को कोई भा नहीं रहा। रोमांटिक फिल्मों जैसे लड़के असली जिंदगी में नहीं मिल रहे। दफ्तर में काम के प्रेशर और टाइम की कमी की वजह से पार्टनर नहीं खोज पातीं।
इसी समस्या पर कोच आशीष सहगल का कहना है कि बचपन से ही शादी के लिए लड़कियों की कंडीशनिंग शुरू हो जाती है। उनके मन में सपनों का राजकुमार मिलने की बात बैठा दी जाती है। डेटिंग पर जो लड़का मिलने आता है, उसे इस बात का अंदाजा ही नहीं होता कि लड़की कौन से सपने लिए उससे मिलने आई है। ऐसे में उम्मीदें पूरी नहीं होने पर लड़कियां फ्रस्ट्रेशन और थकान का शिकार हो जाती हैं।
हजारों-लाखों रुपए खर्च कर प्यार के पाठ पढ़ने वाले कौन?
राधिका बताती हैं कि उनके पास दिल्ली, मुंबई, बेंगलुरू से लेकर वर्जीनिया, सैन फ्रैंसिस्को, न्यूयॉर्क और दुबई तक दुनिया के हर हिस्से से क्लाइंट आते हैं। वे बड़ी-बड़ी मल्टीनेशनल कंपनियों में काम कर रहे हैं, खूब पढ़े-लिखे हैं और खूब पैसा कमा रहे हैं। लेकिन, कोई गर्लफ्रेंड नहीं बना पा रहे हैं।
ब्रेकअप की तकलीफ बढ़ा देती है लव गुरु की जरूरत
अरुणव बताते हैं कि कुछ लोगों का ब्रेकअप या तलाक हो चुका होता है। दूसरे रिश्ते में जाने से पहले वह इसकी वजह समझना चाहते हैं, ताकि फिर ऐसी मुश्किलों का सामना न करना पड़े। हमारी सोसायटी में तलाक के बाद जल्दी शादी नहीं होती। ऐसे में लड़के समझना चाहते हैं कि उनके व्यवहार में ऐसी क्या कमी रही जो वो लड़की की उम्मीदों पर खरे नहीं उतरे और रिश्ता बिखर गया।
कोच प्रतीक भी अरुणव की बात की तस्दीक करते हैं... 
लड़कियों के मन को क्यों नहीं भाते लड़के
राधिका मोहता के अनुसार उनके सेशन में लड़के कहते हैं कि पहली डेट के बाद पता नहीं क्यों लड़कियों से कोई जवाब ही नहीं मिलता। लड़के अक्सर डेट पर लेट पहुंचने में लेट हो जाते हैं, यह बात लड़कियों को पसंद नहीं आती। कई बार लड़कों का ड्रेसिंग स्टाइल भी लड़कियों को नहीं भाता। ऐसे कारणों से वे लड़कों को रिजेक्ट कर देती हैं।
फिर हैरान-परेशान लड़के कहते हैं कि अब तो जेंडर रेश्यो भी सुधर रहा है। अच्छा कमा रहा हूं। फिर भी डेटिंग ऐप पर कोई नहीं मिल रहा, मेरी प्रोफाइल तो ठीक से बनी है न? कहीं मेरे डेटिंग के तरीके में तो कोई डिफेक्ट नहीं?
मनपसंद गर्लफ्रेंड-बॉयफ्रेंड बनाने में क्यों होती है दिक्कत
जिन लोगों को मनचाहे पार्टनर नहीं मिल पाते, राधिका मोहता उन्हें 3 कैटिगरी में बांटती हैं:
1- फिल्मी रोमांस में डूबे लोग
ये ऐसे लोग होते हैं, जिन्हें फिल्मों की तरह अपनी जिंदगी में किसी के आने का इंतजार है। उन्हें लगता है कि मूवी में तो हीरो या हीरोइन आती है और जिंदगी रोमांस से भर जाती है। मगर उनका कुछ भला नहीं हो रहा है। इन्हें ‘रोमांटिसाइजर’ कहते हैं।
2- कुछ युवा जो झिझक से भरे रहते हैं
ऐसे युवा जो अपने पिछले बुरे अनुभवों की वजह से दोबारा किसी को अप्रोच करने से डरते हैं। उन्हें समझ नहीं आता कि बीती बातों से कैसे उबरें, नए लोगों से कैसे मिलें। इन्हें ‘हेजिटेटर’ कहते हैं।
3- जिनका हर ख्वाहिश पर दम निकले
ऐसे युवा जो एक लंबी-चौड़ी चेकलिस्ट लेकर चलते हैं। उनकी फरमाइशें और स्टैंडर्ड बहुच ऊंचे होते हैं। हर बार नए और बेहतर साथी की तलाश में लगे रहते हैं। इन्हें ‘मैक्सिमाइजर’ कहते हैं।
राधिका कहती हैं कि ऐसे ख्वाहिशें रखने वालों को बड़ी मुश्किल होती है। ऐसे युवाओं को लगता है कि जैसे वो किसी मॉल में शॉपिंग लिस्ट के साथ निकले हैं। लेकिन, वे भूल जाते हैं कि वो सामान नहीं इंसान ढूंढने निकले हैं। और उन्हें जिस 6 फीट लंबे, गोरे रंग और 50 लाख के पैकेज वाले साथी की तलाश है, अगर ऐसा साथी मिल भी जाए तो क्या वाकई उसकी ये क्वॉलिटीज जिंदगीभर रिश्ता निभाने में मदद करेंगी?
इससे भी बढ़कर, जिसे आपने अपने लिए परफेक्ट समझा है, क्या वह आपको भी पसंद करेगा? ऐसे लोगों ने शायद ये शेर न सुना हो, ‘कभी किसी को मुकम्मल जहां नहीं मिलता…।’
राधिका ने एक दिलचस्प कहानी बताई कि कभी-कभी डेटिंग कितना महंगा सौदा बन जाता है-
डेटिंग पर लड़की ने खर्च किए 57 हजार और नतीजा कुछ नहीं
वर्जीनिया की एक लड़की एक 5 स्टार रेस्टोरेंट में डेट पर गईं। आने-जाने में 200 डॉलर खर्च हो गए। खाने के बिल में 500 डॉलर लग गए। खाया भी लड़के ने ही ज्यादा। लड़के से पहली मुलाकात में ही उन्हें 700 डॉलर यानी करीब 57 हजार रुपए खर्च कर दिए और नतीजा कुछ नहीं निकला।
राधिका की ऑनलाइन कोचिंग के दौरान वर्जीनिया की इस लड़की की कहानी सुनते ही दिल्ली की एक दूसरी लड़की ने भी अपना अनुभव साझा करते हुए बताया कि पहली बार डेट पर जाना टाइम और पैसे की बर्बादी रहा।
राधिका के मुताबिक भले ही ये दोनों लड़कियां दुनिया के अलग-अलग हिस्सों में रहती हैं, दोनों की उम्र अलग है, पर दोनों सिंगल हैं और मुश्किलें भी एक जैसी। दोनों को इसकी वजह भी पता नहीं। डेटिंग के लिए दूर आने-जाने, फिर इतना सारा खर्च खुद उठाने जैसी बातों का असर भी डेटिंग पर पड़ता है। ऐसी ही और भी कई चीजें हैं, जो बात बिगाड़ देती हैं।
डेटिंग के दौरान इन बातों का पड़ता है बहुत असर
1- कई बार लोग खासकर लड़कियां डेटिंग पर एक-दूसरे के बारे में कम, आसपास की चीजों के बारे में शिकायतें ज्यादा करती हैं। इसका गलत असर पड़ता है।
2- बिना मतलब की बातें करने या फिर किसी चीज के लिए बार-बार सफाई देने से बचें।
3- ड्रेसिंग स्टाइल अच्छा होना चाहिए। लड़कियां डेटिंग के लिए खुद को संवारने पर बहुत मेहनत करती हैं, लेकिन लड़के कोई भी पुरानी टीशर्ट पहनकर चले जाते हैं। इससे लड़कियों को लगता है कि सामने वाला सीरियस नहीं है।
4- खाने के बिल के लिए इंतजार मत करें कि सामने वाला भरेगा। खुद देने का ऑफर दें। बिल ज्यादा है, तो मिलकर भुगतान करें। अगर लड़का बिल दे रहा है, लड़कियां अपने पैसे से डेजर्ट खिला सकती हैं।
डेटिंग के दौरान कोच राधिका के इन टिप्स का रखेंगे ध्यान तो बन जाएगी बात...
खास साथी के लिए खुद को बदलना कितना मुमकिन?
राधिका कहती हैं कि दुनिया भर में 1500 से ज्यादा डेटिंग ऐप हैं। 8 अरब से ज्यादा आबादी है। जब कोई कहता है कि सारे लोग खराब हैं, मैट्रिमोनियल वेबसाइट्स पर सिर्फ स्कैमर्स हैं, रिश्तेदार जो बता रहे हैं, वे सारे रिश्ते खराब हैं, और आसपास भी जो लोग मिल रहे हैं, वे बुरे हैं, तब यह समझना जरूरी है कि गड़बड़ दूसरों में नहीं, शायद खुद में ही है।
इसलिए, जब भी साथी की तलाश में निकलें उससे पहले खुद के अंदर एक बार झांक लें। खुद से पूछें कि आप किस तरह का पार्टनर तलाशने निकले हैं और क्या वह आपकी पर्सनैलिटी से मैच करेगा। उसके लिए खुद को कितना बदलना पड़ेगा और क्या आप वह बदलाव ला पाएंगे। लोग कभी-कभी ईगो की वजह से रिजेक्शन भी हैंडल नहीं कर पाते। किसी भी रिश्ते में एक-दूसरे की इज्जत करना बहुत जरूरी है।
लड़के-लड़कियों के बीच एक-दूसरे को हासिल करने या रोकने की कोशिश
राधिका मोहता के अनुसार लड़कियां करियर नहीं छोड़ना चाहती हैं, ताकि पैसे के लिए किसी पर निर्भर न होना पड़े। लड़के भी ऐसी लड़कियां पसंद करते हैं, ताकि वे अपना स्टार्टअप शुरू करना चाहें तो घर चलाने के सवाल से न जूझना पड़े। लेकिन, डेटिंग के दौरान आमतौर पर इस बारे में बात ही नहीं होती।
इसी तरह, प्रतीक जैन बताते हैं कि डेटिंग के दौरान लड़कियां सोचती हैं कि वे लड़के को अपने पास कैसे रोंकें, जबकि लड़के सोचते हैं कि वे अपनी पसंद की लड़की को हासिल कैसे करें। यहां दोनों के इरादों में अंतर होता है, लेकिन वे एक-दूसरे की पर्सनैलिटी समझने की कोशिश नहीं करते।
ज्यादा लंबी डेटिंग का उल्टा पड़ सकता है दांव
राधिका एक क्लाइंट के बारे में बताती हैं, जाे एक एमएनसी में सीईओ हैं। गुड लुकिंग होने के बावजूद उन्हें शादी के लिए कोई लड़की नहीं मिल रही। पूछने पर उन्होंने बताया कि मेरी फर्स्ट डेट तो कम से कम 5-5 घंटे तक चलती है, लेकिन लड़की शादी के लिए तैयार ही नहीं होती। 5 घंटे की डेटिंग की वजह पूछी तो उन्होंने बताया वह पहले दिन ही डिनर प्लान कर लेते हैं। जिसमें इतना वक्त लग ही जाता है।
राधिका बताती हैं कि सारी गड़बड़ यहीं हो रही थी। वह समझ ही नहीं पा रहे थे कि पहले ही दिन इतनी देर तक रुकने पर लड़कियां खुद को फंसा हुआ समझने लगती हैं। उन्हें समझ नहीं आता कि क्या बोलकर घर लौटें।
पहली डेट पर भूलकर भी न करें ये गलतियां
1- एक्स के बारे में न पूछें। अतीत से जुड़ी बातें न कुरेदें।
2- यह न कहें कि कोई अच्छा पार्टनर नहीं मिल रहा।
3- अब तक सिंगल रहने की वजह न पूछें।
4- नीयत साफ रखें
5- शराब या कोई और नशा करके न जाएं
हर डेटिंग कोच का मकसद भले ही पार्टनर तलाशने में क्लाइंट्स की मदद करना, उन्हें उनके प्यार से मिलाना हो, लेकिन उनके तौर तरीके एकदम अलग-अलग है।
अरुणव गुप्ता का कोचिंग प्रोग्राम 4 स्टेप्स में बदल देता है लड़कों की जिंदगी...
राधिका की 10 घंटे की डेटिंग क्लास, कोई वीडियो रिकॉर्डिंग नहीं
राधिका मोहता के डेटिंग प्रोग्राम का नाम ‘डेटिंग एक्सिलेरेटर’ है। वह कहती हैं, ‘मैं सिर्फ 25 साल से ज्यादा उम्र के सिंगल्स के साथ काम करती हूं, जिनकी कभी शादी नहीं हुई या फिर तलाक हो चुका है।’ राधिका ऑनलाइन ग्रुप को डेटिंग कोचिंग देती हैं। जिसका कोई सेशन रिकॉर्ड नहीं किया जाता। स्क्रीनशॉट नहीं लेते। सोशल मीडिया पर भी नहीं बताते कि क्लास में कौन-कौन शामिल होगा।
ऐसा इसलिए ताकि, सब बेझिझक होकर अपने एक्सपीरियंस ग्रुप में शेयर कर सकें और एक-दूसरे से सीख सकें। हर वीकेंड पर 2 दिन 5-5 घंटे का लाइव सेशन होता है। एक सेशन में 12 से ज्यादा लोगों को नहीं लेते। इसमें सबसे पहले लोगों को अपनी प्रॉब्लम्स को पहचानना सिखाते हैं, ताकि उनमें क्लैरिटी आए। फिर डेटिंग प्लान के बारे में बात करते हैं। आखिर में ‘डेट डिजाइन’ करना सिखाते हैं।
डेट डिजाइनिंग में इन बातों का रखें ख्याल:
1- 'एक्टिविटी डेट' पर जाएं। यानी चुपचाप बैठकर कॉफी पीने या मूवी देखने की बजाए पार्क में मिलें, साथ में वॉक करें।
2- सारा फोकस सिर्फ एक-दूसरे पर न हो, लगातार नजर मिलाकर बात करना थोड़ा असहज करता है। बीच-बीच में फोन या दूसरी चीजों पर भी ध्यान दें।
3- डेटिंग सोबर हो। आप सौम्य बने रहें। बात और व्यवहार में शालीनता बरतें। नशे में डेटिंग की बात बिल्कुल न सोचें।
4- एक-दूसरे के सामने ऐसे न बैठे रहें कि लगे इंटरव्यू देने आए हैं। L टाइप सोफे-सीट पर या फिर अगल-बगल बैठें, रिलैक्स दिखें।
5- कैसी जगह पर डेट करने जाएं, घर से कितनी दूर हो और कौन सा दिन चुनें, डेट डिजाइनिंग में इसका ख्याल भी रखा जाता है।
प्रतीक बॉडी लैंग्वेज पढ़ना सिखाते हैं, सोशल इंटेलिजेंट बनाते हैं
प्रतीक बताते हैं, ‘ब्रिटेन, ऑस्ट्रेलिया और अमेरिका जैसे देशों में रह रहे एनआरआई मुझसे ऑनलाइन कोचिंग लेते हैं। इंडियन कोच से बात करने में वह खुद को सहज महसूस करते हैं। वहीं, मुंबई, दिल्ली, बेंगलुरू और पुणे जैसे शहरों में रह रहे क्लाइंट्स को ‘इन पर्सन’ कोचिंग देता हूं। उनके साथ बाहर जाता हूं। समझने की कोशिश करता हूं कि वे आसपास की चीजों को कैसे देखते हैं।’
वह बताते हैं, ‘जहां गड़बड़ होती है, वहां करेक्ट करता हूं। उन्हें सोशल इंटेलिजेंट बनाता हूं। महिलाओं की बॉडी लैंग्वेज पढ़ना सिखाता हूं। जिस सोशल और मेंटल कंडीशनिंग की वजह से वे आगे नहीं बढ़ पा रहे, उससे उन्हें बाहर निकालता हूं और सेल्फ अवेयर बनाता हूं।’
प्रतीक कहते हैं कि हर किसी की 'सेल्फ अवेयरनेस' से जुड़ी जरूरतें अलग-अलग होती हैं। लड़के खुद की पर्सनैलिटी को जान सकें। लड़कियों के नजरिए से खुद को देख सकें। बातचीत में कहां गड़बड़ी करते हैं, यह उन्हें पता चले। दूसरों के साथ कैसा बिहेवियर करना है, ये उन्हें समझ आ जाए तो इससे व्यक्ति में भीतर से बदलाव आता है।
यह बदलाव हर किसी को बना देते हैं परफेक्ट पार्टनर
अब तो आप समझ ही गए होंगे कि ये लव गुरु कोई गलत बात नहीं सिखाते। ये सिखाते हैं खुद को समझने और अपने प्यार को समझाने का ढंग। साथ ही प्यार की भाषा, प्यार से अपनी बात कहने और प्यार करने का तरीका भी। जिस झिझक ने आपको जकड़ रखा है, आपको उससे बाहर निकालने में मदद करता है। व्यक्ति अपने आपको बेहतर समझने लगता है।
एक बार जब खुद को जान लिया और दूसरों को समझना सीख लिया, तो इंसान में खुद-ब-खुद बदलाव आने लगता है। उसका व्यक्तित्व निखर जाता है। दिलो-दिमाग के बंद दरवाजे खुल जाते हैं और नजरिया पॉजिटिव हो जाता है। तब वह न सिर्फ अपना, बल्कि दूसरों का भी बेहतर ढंग से ख्याल रख सकता है। और, परफेक्ट पार्टनर में यही गुण तो चाहिए, फिर भले ही वह लड़का हो या लड़की। तो लव गुरु की शरण में जाना कभी-कभी हेल्पफुल भी हो सकता है।
ग्रैफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।